als_Latn dik_Latn sag_Latn
Për çfarë do të mbahet mend ky Botëror?
Njëmbëdhjetë gjërat për të cilat do të kujtohet Brazili 2014.
Politiko
E Diel, 13 Korrik 2014 | 20:00
0 Komente.
Një abdikim, një zbulim, një turpërim dhe një kafshim…po po një kafshim. Po flasim për anën e dukshme dhe të padukshme të Botërorit, çfarë mësuam dhe dëgjuam. Momente të paharrueshme që do të mbeten gjatë në histori sepse ky është Botërori i Botërorëve ku e pamundura u bë e mundur, ndërsa magjia që dhuron loja e topit bashkoi globin në nje zemër të vetme. Por le të ndalemi në disa nga pikat më kulmore të këtij Botërori ku lotët e gëzimit dhe ato të hidhërimit bashkohen në një.
1-E nisim me zhgënjimin e parë të madh, Spanjën kampione Bote që në Brazil udhëtoi me petkun e pretendentes po u kthye në Gadishull e turpëruar. Abdikimi i mbretit nga froni ndodhi pikërisht ditën kur Spanja mori një leksion të vërtetë futbolli nga Holanda. Gjithsesi, dhimbja u bë më e thellë me disfatën e dytë në grup ndaj Kilit, duke e bërë Spanjën të parën kampione që i jepte lamtumirën Botërorit që në fazën e grupeve. Një histori e hidhur por e vërtetë. Iberikët duhet të ringrihen nga hiri i tyre. Futbolli u dha një leksion të vyer…nga maja e Olimpit mund të rrëzohesh shumë lehtë, madje edhe ato arritje të pabesueshme mund të të fshihen brenda pak minutash.
2-Botërori është si një pilulë ekzaltuese për njeriun dhe këtu nuk po flasim për tifozët e thjeshtë. Meksikani Guillermo Ochoa u transformua në një hero për vendin e tij edhe pse vinte në kombëtare si një lojtar i padëshiruar në Francë. “Fortaleza” ishte kryevepra e gardianit meksikan, i cili ndali Brazilin në një natë të pabesueshme. Tashmë, Ochoa nuk është më portieri anonim për sportin u bën pjesë sepse do të mbahet mend në përjetësi si njeriu që ndali furinë e Selecaos. Sa për krahasim…një paraqitje të tillë ka dhuruar vetëm anglezi Gordon Banks në vitin 1970 përballë Brazilit të frikshëm të Pelesë.
3-Nga portieri zbulim te skuadra zbulim. Costa Rica gëlltiti me një kafshatë të vetme Anglinë dhe Italinë duke kthyer në shtëpi dy kombëtaret europiane që së bashku numërojnë 5 Kupa Bote. Modestët nga Amerika Qëndrore rrugëtuan deri në çerekfinale ku u ndalën nga Holanda në llotarinë e 11 metërshave por ata e fituan Botërorin e tyre. Trajneri Jorge Luis Pinto është heroi i ri i Costa Ricas sepse për një kombëtare të tillë, ky ndoshta do të jetë finishi më i largët në historinë e botërorit.
4-Por nëse Costa Rica ishte një surprizë e papritur, Kolumbia është një tjetër histori. Me një kostelacion të plotë yjesh, skuadra amerikano latine u prezantua si kandidatja kryesore për të bërë surprizën në Brazil dhe në njëfarë mënyre ia doli mbanë. Një kombëtare që vallëzonte si brenda ashtu edhe jashtë fushës, madje edhe festa e golave të tyre mund të identifikohet lehtrësisht për stilin unikal.
5-“He did it again”, ai e bëri përsëri. Luis Suarez kafshoi Giorgio Chiellinin duke eklipsuar për disa ditë madhështinë e Botërorit. Kritikat vërshuan nga çdo anë, madje aq shumë ishin saqë lumi i tyre e mbyti sulmuesin uruguaian që më shumë se një shenjë në shpatullën e Chielinit, la një më të thellë në kujtesën e popullit uruguaian dhe jo vetëm. Ai premtoi se nuk do ta bëjë më, por vështirë se do ta besojë dikush sepse ai krijoi një mit, mitin e Suarez me dhëmbët jashtë…
6-Të gjithë prisnin shpërthimin e Neymar, Messit apo Ronaldos por surpriza e vërtetë e këtij Botërori ishte James Rodriguez. Kolumbiani 23-vjeçar ka shënuar 6 gola por mbi të gjitha mori përsipër fatet e skuadrës së tij duke e udhëhequr drejt çerekfinales. Lideri kolumbian dhuroi grimca iluzionesh për një popull të tërë. Bota e futbollit është në këmbët e James Rodriguez sepse edhe mesfushori me fytyrë djaloshi e fitoi Botërorin e tij. Goli i parë në ndeshjen kundër Uruguajit do të mbetet një kopje e vyër e shembullit se talenti mund të kultivohet në çdo cep të amerikës së jugut.
7-Shumë njerëz do të kërkonin ta harronin sa më parë por ai vendosi ta përjetësonte në lëkurë. Mauricio Pinilla ledhatoi dy herë shtyllën në ndeshjen kundër Brazilit duke i mohuar Kilit çerekfinalen por sulmuesi i Cagliarit nxitoi për ta stampuar në një tatoo momentin tragjik. “Një centimetër larg lavdisë”, shkruan Pinilla në lëkurën e tij…një moment që me siguri do të ndryshojë jetën e sulmuesit.
8-Ai gju i Zunigas ndoshta ndryshoi fatet e një kombi. Brazili humbi yllin e tij, ndërsa populli motivin e frymëzimit që ka për këtë lojë. Neymar rrezikoi karrigen me rrota, por mungesa e tij paralizoi Selecaon në atë shpërfytyrim rekordesh negative ndaj Gjermanisë. Disfata 7-1 është një plagë që do të dhembë për shumë kohë, edhe atëherë kur Neymar ta ketë harruar dëmtimin e rëndë. Bashkë me heroin e tyre, populli brazilian humbi arsyen dhe shpresën për një të ardhme më të mirë. 400 sekonda, kjo ishte distanca në terma kohorë mes golit të dytë dhe atij të pestë. Shtëpia u rrënua plotësisht, madje vështirë se mund ta krahasosh këtë tragjedi me atë të Maracana në vitin 1950. Lotë në fushë por edhe në shkallët e “Minieraos” sepse që prej asaj dite, në fjalor u shtua një fjalë e re, “Minierazo”.
9-Në Brazil, Van Gaal mori zyrtarisht titullin e strategut. Tekniku holandez bërio atë që askush më parë nuk e kishte provuar. Ai zëvendësoi portierin titullar në momentin e 11 metërshave. Jashtë Cillesen brenda Krul dhe gjithë ky guxim iu shpërblye. Ndoshta ishte thjesht rastësi, por ai zëvendësim e çoi Holandën në gjysmëfinale.
10-Askush tjetër si Klose. Sulmuesi polak me pasaportë gjermane i rreshton të gjithë në rradhë pas tij. Miro hap zyrtarisht klubin e 16-shes sepse ai ka shënuar më shumë se kushdo në kupat e botës. Ronaldo fenomeni i jep fund mbretërimit dhe ia dorëzon gjerdanin 36-vjeçarit që nuk dorëzohet kurrë.
11-Dhe në fund ndalemi disa çaste edhe tek “Kemba e Zotit”. Nëse në vitin 1986 ishte Maradona me Dorën e Zotit që çoi drejt lavdisë Argjentinën, Javie Mascherano përsërit historinë. Ajo ndërhyrje hyjnore në minutën e 90-të ndaj Robben i dha impulsin e suksesit kombëtares së Argjentinës. Mesfushori nuk u mjaftua me kaq pasi ishte ai që karikoi me besim gardianin Romero duke i thënë se do të bëhej hero nëse e çonte skuadrën në finale. Mascherano është rizbulimi i vërtetë i këtij kampionati.
als_Latn als_Latn slv_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn